KOMISIJOS SPRENDIMAS
2008 m. birželio 5 d.
dėl Bendrijos finansinės paramos skubioms kovos su paukščių gripu priemonėms Čekijos Respublikoje 2007 m.
(pranešta dokumentu Nr. C(2008) 2350)
(Tekstas autentiškas tik čekų kalba)
(2008/443/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl veterinarijos išlaidų (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB nustatytos Bendrijos finansinio įnašo teikimą specialiosioms veterinarijos priemonėms, įskaitant skubias priemones, reglamentuojančios procedūros. Pagal to sprendimo 3a dalį valstybės narės gali gauti finansinę paramą išlaidoms, patirtoms taikant tam tikras paukščių gripo naikinimo priemones.
(2)
Sprendimo 90/424/EEB 3a straipsnio 3 dalyje nustatytos taisyklės, numatančios, koks procentas valstybių narių patirtų išlaidų gali būti dengiamas iš Bendrijos finansinės paramos.
(3)
2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles, Sprendimą 90/424/EEB (2) iš dalies pakeitus Tarybos sprendimu 2006/53/EB (3), jau nėra taikomas paukščių gripui. Todėl šiame sprendime reikia aiškiai nustatyti, kad Čekijos Respublikai finansinė parama suteikiama, jei laikomasi tam tikrų reikalavimų, išdėstytų Reglamente (EB) Nr. 349/2005.
(4)
2007 m. Čekijos Respublikoje buvo paukščių gripo protrūkių. Šios ligos atsiradimas kelia rimtą pavojų Bendrijos gyvulių populiacijai. Čekijos Respublika ėmėsi kovos su protrūkiais priemonių, kaip minima Sprendimo 90/424/EEB 3a straipsnio 2 dalyje.
(5)
Čekijos Respublikos valdžios institucijos visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje ir Reglamento (EB) Nr. 349/2005 6 straipsnyje.
(6)
2007 m. liepos 27 d. Čekijos Respublika pateikė Komisijai informaciją apie išlaidas, patirtas dėl šio protrūkio, ir vėliau teikė visą reikiamą informaciją apie kompensavimo ir veiklos išlaidas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama Čekijos Respublikai
1. Bendrija gali suteikti finansinę paramą Čekijos Respublikai daliai išlaidų, patirtų šiai valstybei narei 2007 m. taikant kovos su paukščių gripu priemones, nurodytas Sprendimo 90/424/EEB 3a straipsnio 2 dalyje, padengti.
2. Šiame sprendime Reglamento (EB) Nr. 349/2005 2-5, 7, 8 straipsniai, 9 straipsnio 2, 3 ir 4 dalys bei 10 straipsnis taikomi mutatis mutandis.
2 straipsnis
Adresatas
Šis sprendimas yra skirtas Čekijos Respublikai.
Priimta Briuselyje, 2008 m. birželio 5 d.